Sundhedsmyndighederne har planer om at skrue massivt op for test for coronavirus.

Det oplyser Sundhedsministeriet, der sammen med Sundhedsstyrelsen, Statens Serum Institut og Læggemiddelstyrelsen har besluttet at gennemføre en mere offensiv teststrategi.

Der arbejdes målrettet på at forøge testkapaciteten både med private og offentlige parter. Magnus Heunicke, sundhedsminister (S)

Helt grundlæggende handler den nye strategi om at skrue op for kapaciteten til at teste, så sundhedsvæsenet rent faktisk har udstyr nok til at teste dem, der ifølge Sundhedsstyrelsens retningslinjer kan testes for coronavirus.

Det sker på baggrund af Verdenssundhedsorganisationen WHO's anbefalinger.

- Det er imidlertid vores strategi, at langt flere skal testes for Covid-19 i Danmark, siger sundhedsminister Magnus Heunicke (S) i en pressemeddelse.

Meldingen kommer på et tidspunkt, hvor danske sundhedsmyndigheder har fået kritik for at teste alt for få coronavirus.

Både WHO og førende eksperter har gentagne gange fremhævet, at alle mistænkte smittetilfælde skal testes.

Mangel på testkit

Den nye offensive strategi kommer dog også, mens det danske sundhedsvæsen er hårdt presset på kapacitet til at teste, da der flere steder mangler udstyr til at udføre test.

I de seneste dage har der været flere historier i medierne om private virksomheder, der har tilbudt at levere udstyr, men som ikke har fået svar fra sundhedsmyndighederne.

- Der arbejdes målrettet på at forøge testkapaciteten både med private og offentlige parter, og jeg vil sammen med regionerne sikre, at der eksekveres på denne offensive teststrategi i hele landet, siger Magnus Heunicke.

Ifølge ministeren vil den nye teststrategi følges med en øget testkapacitet.